**Milica Isaković** (Beograd, 20. maj 1968) je srpska glumica. Roditelji su joj poznati književnik i akademik Antonije Isaković i književnica Leposava Milanin.

Glumački počeci
---------------

Još kao dete počela je da se bavi glumom, u filmovima Tren, Drugarčine i Berlin kaput. Diplomirala je glumu na Akademiji dramskih umetnosti u Novom Sadu, u klasi profesora Bore Draškovića.

Pozorišne predstave
-------------------

Igrala je u velikom broju pozorišnih predstava, od kojih su neke izvođene i preko 250 puta: 

Ženski orkestar (jedina predstava sa prostora bivše Jugoslavije u zvaničnoj konkurenciji Edinburškog festivala),Razvojni put Bore Šnajdera, Čekajući Godoa, Mister dolar, Lizistrata, Harold i Mod, Poltron, Seks bomba, Lovac na jelene, Ljubavna ispovest Sofije Malovrazić, Bez trećeg, Povratak ratnika, Kabare Ho-Ho, 
Zgazi me, Kamen za pod glavu, Radi mi svašta, Dizalo u liftu. Za ulogu nerotkinje Krune u predstavi Kamen za pod glavu dobila je nagradu Bora Stanković na festivalu Borini pozorišni dani.

Filmovi i TV serije
-------------------

Igrala je u brojnim filmovima i serijama. Za ulogu u filmu Gde cveta limun žut dobila je nagradu publike na Filmskom festivalu u Nišu. 

Snimila je preko 200 epizoda različitih serija, a široku popularnost je stekla ulogama opasnih i razmaženih devojaka u serijama koje je napisao Siniša Pavić.

Manekenka i fotomodel
---------------------

Bila je mis Kanskog filmskog festivala. Uspešno se bavila i manekenstvom - dve godine uzastopno dobila je nagradu "Venera", kao najlepša i najbolja manekenka SFRJ - po izboru čitalaca lista „Praktična žena". Bila je i fotomodel - sa preko 300 naslovnih strana. 

Snimila je preko 30 reklama. Bila je, a i sada je, zaštitno lice nekoliko modnih kuća i kozmetičkih brendova. Njena slika je bila na naslovnoj strani prvog novogodišnjeg broja srpskog "Plejboja".

Režija
------

U Pozorištu Timočke krajine "Zoran Radmilović" sa velikim uspehom režirala je predstavu „Kokoške"(po tekstu njenog supruga Žarka Jokanovića), koja je premijerno izvedena 30. aprila 2009. godine u Zaječaru, a beogradsku premijeru predstava je imala 9. maja 2009. godine u Pozorištu na Terazijama- uz ovacije prepune sale. 

Za uspešnu režiju dobila je nagradu Pozorišta - srebrnjak sa likom Zorana Radmilovića.

U njenoj režiji je 24. decembra 2009. godine, sa velikim uspehom, u prepunoj sali Doma Sindikata u Beogradu, premijerno izveden Veliki Oskarov kabare, predstava koja se igra u skoro svim gradovima Srbije.

Porodica
--------

Sin Antonije Isaković i suprug Žarko Jokanović.

Filmografija - filmovi i TV serije
----------------------------------

|  |
| --- |
| **Filmografija glumice Milice Milše**  |
| God. | Naziv | Uloga |
| 1970.-te |
| 1978. | Tren | devojčica |
| 1979. | Drugarčine | devojčica |
| 1980.-te |
| 1981. | Berlin kaput | devojčica |
| 1987. | Tesna koža 2 | manekenka |
| 1988. | Tesna koža 3 | daktilografkinja |
| 1989. | Ucena - otkup u krvi (američki film) | Lusi |
| 1990.-te |
| 1991. | Bolji život 2 | sekretarica Ivona |
| 1993. | Raj | Francuskinnja |
| 1993-1994. | Srećni ljudi | Lara Simonović |
| 1995. | Kraj dinastije Obrenović | gospođa Nikolić |
| 1995-1996. | Srećni ljudi 2 | Lara Simonović |
| 1997. | Rođeni sjutra | Lidija |
| 1998. | Živana | Živana, Cici |
| 2000.-te |
| 2000. | Porodične priče | komšinica |
| 2001. | Seks bomb | Sandra |
| 2001. | Harold i Mod | udavača |
| 1998-2001. | Porodično blago | Svetlana Lena Nikolić |
| 2002. | Prizori iz bračnog života | supruga |
| 2002. | Hotel sa 7 zvezdica | Verica |
| 2003. | Ledina | Svetlana |
| 2004. | Jesen stiže, dunjo moja | Ciganka vračara |
| 2005. | Idealne veze | Lola |
| 2006. | Gde cveta limun žut | sestra Margarita |
| 2007. | Seljaci | Milunka |
| 2007. | Ono naše što nekad bejaše | Persa |
| 2007. | Crna zora | Vesela |
| 2008. | Bela lađa 2 | Melisa |
| 2008. | Kneževina Srbija | Kneginja Persida Karađorđević |
| 2008-2009. | Ranjeni orao | Zaga |
| 2009. | Bela lađa 3 | Melisa |
| 2010.-te |
| 2010. | Može i drugačije | Komšinica Branka |
| 2010. | Bela lađa 4 | Melisa |
| 2010. | Strah od ljubavi | Lisa |
| 2010. | Restaurator | Službenica |
| 2010. | Miris kiše na Balkanu (TV serija) | Saveta |
| 2011. | Bela lađa 5 | Melisa |
| 2011. | As pik | Psihijatrica |
| 2012. | Bela lađa 6 | Melisa |
| 2012. | Budva na pjenu od mora | Slađana |
| 2013. | Pevaj, brate! | Darinka |
| 2019. | Junaci našeg doba | Drinka |
| 2020.-te |
| 2020. | Igra sudbine | Ada Kanački |
| 2022. | Mala supruga | Natalija Momčilović |
| 2023. | Zakopane tajne | Lala Doder |

Vanjske veze
------------

* Milica Milša na IMDb-u (`en`)
* Prijatelje biramo isključivo srcem („Politika", 17. april 2011)